RESOLUCIÓN do 26 de abril de 2006, da Dirección Xeral de Relacións Laborais, pola que se dispón o rexistro, o depósito e a publicación, no Diario Oficial de Galicia, do convenio colectivo da empresa Bebidas Gaseosas del Noroeste, S.A. (Begano, S.A.).
CONSELLERÍA DE TRABALLO — III. OUTRAS DISPOSICIÓNS — 24/05/2006

Visto o texto do convenio colectivo de ámbito autonómico da empresa Bebidas Gaseosas del Noroeste, S.A. (Begano, S.A.), (código de convenio nº 8200222), que se suscribiu coa data do 21 de xuño de 2005, entre a representación da empresa e os representantes dos traballadores, e de conformidade co disposto no artigo 90.2º e 3º do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores, e no Real decreto 1040/1981, do 22 de maio, sobre rexistro e depósito de convenios colectivos de traballo, a Dirección Xeral de Relacións Laborais
ACORDA:
Primeiro.-Ordenar a inscrición do devandito convenio colectivo no rexistro xeral de convenios desta dirección xeral.
Segundo.-Remitir o texto orixinal ao correspondente servizo deste centro directivo.
Terceiro.-Dispoñer a súa publicación no Diario Oficial de Galicia.
Santiago de Compostela, 26 de abril de 2006.
Pilar Cancela Rodríguez
Directora xeral de Relacións Laborais
Convenio colectivo da empresa
Bebidas Gaseosas del Noroeste, S.A.
Capítulo I
Ámbito, vixencia, duración e dereito supletorio
Artigo 1º.-Ámbito persoal, funcional e territorial.
Este convenio colectivo regulará todas as relacións sociolaborais establecidas entre Begano, S.A. e os seus traballadores, entendéndose como tales a totalidade dos empregados que a empresa ten distribuídos nos seus distintos centros de traballo en toda a Comunidade Autónoma de Galicia e que poidan estar actualmente a traballar ou que se incorporen durante a vixencia do convenio.
Quedan excluídos do ámbito deste convenio e suxeitos ao seu propio estatuto particular, os directores, os xefes de área ou de departamento e os delegados da dirección xeral.
Artigo 2º.-Vixencia.
Este convenio colectivo asínase por un período de 3 anos, contados desde o 1 de xaneiro de 2005 ao 31 de decembro de 2007, sen prexuízo da data de publicación no Diario Oficial de Galicia.
Os efectos económicos, de acordo coa práctica habitual, retrotraeranse até o 1 de xaneiro de 2005, con independencia da data do acordo.
Artigo 3º.-Denuncia, prórroga e dereito transitorio.
Chegado o termo da vixencia do convenio, este quedará denunciado automaticamente sen necesidade de denuncia expresa das partes.
Calquera das partes asinantes poderá para efectos informativos facer constar desde ese momento a finalización a través das vías legais.
Extinguido o convenio, as partes comprométense a, nun prazo máximo de dous meses desde a finalización, presentar as súas propostas de renovación e iniciar un novo proceso negociador.
Durante o período transitorio que media entre a finalización do convenio anterior e a aprobación do novo texto estarán vixentes todas as cláusulas normativas, perdendo soamente vigor as cláusulas obrigacionais.
Artigo 4º.-Dereito supletorio.
En todo aquilo que non estea regulado neste convenio, e sen prexuízo dos mínimos de dereito necesario que concorran, resultará de aplicación, especialmente no relativo a categorías e réxime sancionador, o Acordo Marco da Industria de Bebidas Refrescantes, que se anexa (anexo III), ou o instrumento que coa mesma lexitimación o substitúa, sen prexuízo da debida aplicación do Estatuto dos traballadores como dereito supletorio e mínimo.
Artigo 5º.-Dereitos adquiridos. absorción e compensación.
Todas as condicións económicas ou de calquera índole contidas neste convenio se establecen co carácter de mínimas, polo que outros pactos, cláusulas ou situacións vixentes que impliquen condicións máis beneficiosas serán respectados e non absorbidos nin compensados.
Capítulo II
Interpretación do convenio e resolución
de conflitos
Artigo 6º.-Interpretación e seguimento do convenio.
Establécese como órgano para a interpretación, arbitraxe e vixilancia do cumprimento deste convenio, unha comisión de tipo paritario, formada por membros da dirección da empresa e da representación sindical, cuxas funcións serán:
1. Interpretación auténtica do convenio.
2. Arbitraxe dos problemas ou cuestións que lle sexan sometidas por ambas as partes, de común acordo, en asuntos derivados da aplicación deste convenio.
3. Conciliación facultativa nos problemas colectivos, con independencia das atribucións que por norma legal poidan corresponder aos organismos públicos competentes.
4. Vixilancia do cumprimento do pactado.
5. Calquera outra que as partes, especialmente e de mutuo acordo, pacten.
A comisión comporase de oito vogais, catro por cada parte de entre as que actuaron na mesa negociadora do convenio. Das súas sesións redactarase acta na cal se consignarán os acordos e resolucións que se adopten e que deberá ser asinada polos intervenientes. Poderase nomear de común acordo un asesor ou experto por cada representación, se ben que terán voz pero non dereito a voto.
A comisión será convocada por calquera das partes, bastando para isto unha comunicación escrita en que se expresarán os puntos para tratar na orde do día, así como unha proposta de data, lugar e hora para a celebración da reunión, á cal deberá contestar a outra parte nun prazo non superior a tres días. Sempre que as circunstancias o permitan, deberase celebrar a reunión nun prazo non superior a quince días contados desde o acordo de celebración.
Entenderase validamente constituída a comisión cando asista á convocatoria a maioría simple dos membros de cada representación.
Para a válida adopción de acordos requirirase, igualmente, o voto favorable da maioría simple de cada unha das dúas representacións.
Artigo 7º.-AGA, Acordo interprofesional galego sobre procedementos extraxudiciais de resolución de conflitos de traballo.
Ante a importancia que poida supor para a resolución dos conflitos laborais a elaboración do AGA, asinado entre a Confederación de Empresarios de Galicia e as organizacións sindicais UGT, CC.OO. e CIG, as partes asinantes deste convenio acordan someterse durante a súa vixencia, ás disposicións contidas no AGA, nos propios termos en que están formuladas (DOG do 4 de maio de 1995).
Capítulo III
Política de emprego e contratación
Artigo 8º.-Política de emprego.
Begano, S.A. manterá durante a vixencia do convenio a súa política de creación e mantemento de emprego estable, para o cal a dirección, de acordo coa representación sindical, se compromete a crear como mínimo 29 postos de traballo fixo, 18 durante o primeiro ano de vixencia, 6 durante o segundo e 5 durante o terceiro.
Da creación de emprego informarase puntualmente á representación sindical e farase pública tal situación nos taboleiros de anuncios dos centros de traballo da empresa.
Artigo 9º.-Acceso e promoción.
Coa finalidade de permitir a concorrencia e promoción de todos os empregados aos posibles postos de traballo fixos existentes ou que poidan existir por nova creación en Begano, S.A., as posicións vacantes ou de nova creación serán debidamente
publicadas e ofertadas, con coñecemento da representación dos traballadores a través dos medios dispoñibles en todos os centros de traballo.
A concorrencia á súa cobertura será libre para todos os empregados.
As ofertas incluirán os requirimentos, métodos de cualificación e perfís exixidos para cada posto de traballo e nelas farase constar que se dará preferencia a aqueles empregados que teñan a condición de fixos ou a aqueles eventuais con contrato en vigor que desexen concorrer á praza.
A dirección dará coñecemento dos concorrentes a cada convocatoria aos representantes dos traballadores e, se non houber candidatos internos, proverase o posto polos vías habituais de selección.
Artigo 10º.-Contratos de traballo.
Todo empregado recibirá ao inicio da súa relación laboral o seu contrato de traballo por escrito.
Ao finalizar a relación laboral expediráselle a proposta de liquidación e o oportuno certificado de traballo coa acreditación da formación recibida durante a prestación laboral.
A representación sindical terá o debido coñecemento do contrato a través das copias básicas e da súa finalización a través do documento correspondente.
Capítulo IV
Organización
Artigo 11º.-Organización do traballo.
As facultades da organización do traballo son de competencia e responsabilidade da dirección da empresa.
A representación legal dos traballadores poderá informar a dirección de calquera suxestión razoada que reforce as relacións e fórmulas socioeconómicos da empresa en todo canto se refira a calquera modificación, automatización, reconversión e modernización, así como a reestruturación de seccións e variación de postos de traballo, por melloras de métodos e, en xeral, cuanto poida conducir a un mellor proceso técnico da empresa.
A dirección comprométese a informar trimestralmente a representación legal dos traballadores dos temas xerais e de organización.
Capítulo V
Artigo 12º.-Clasificación profesional.
a) Sen prexuízo das categorías profesionais propias de Begano, S.A., a clasificación profesional e as funcións de cada posto de traballo estarán de acordo, na medida do posible, coas que se especifican no Acordo Marco para as Industrias de Bebidas Refrescantes.
b) Independentemente desa regulamentación, a dirección de Begano, S.A. poderá redactar organigramas de niveis e funcións para os postos II, III,
e IV (xefes de área ou departamento, xefes de sección e xefes de grupo).
c) Unha vez ao ano, e cando a representación legal dos traballadores o considere conveniente, poderá pedir á dirección a exposición en cada centro de traballo do cadro de persoal correspondente, sinalando nomes, apelidos, data de ingreso e clasificación por categorías profesionais.
Artigo 13º.-Traballos de superior categoría.
O traballador que realice funcións de categoría superior á que corresponda a categoría profesional que tiver recoñecida por un período superior a seis meses durante un ano, ou oito meses durante dous anos, pode reclamar perante a dirección a clasificación profesional adecuada.
Cando se desempeñen funcións de categoría superior pero non proceda legal ou convencionalmente o ascenso, o traballador terá dereito á diferenza retributiva entre a categoría asignada e a función que efectivamente realice.
O anterior respectará o procedemento de cobertura de vacantes fixado no artigo 9º deste convenio.
Antes de cubrir prazas de superior categoría que non estean comprendidas nas que son de libre designación da empresa, a dirección informará de isto a representación legal dos traballadores, co obxecto de acadar o seu informe, que non será vinculante, sobre os empregados que poden ser suxeito de tal ascenso.
Para os efectos anteriormente expostos considérase persoal de libre designación os directores, os xefes de área e departamento, os de sección e os delegados da dirección.
Capítulo VI
Réxime económico. retribución e compensación
Artigo 14º.-Estrutura do salario.
Os conceptos salariais que se poden incluír nas nóminas dos empregados de Begano, S.A. son os seguintes:
1. Salario base.
2. Pagas extraordinarias.
3. Complementos:
a) Antigüidade ou complemento de permanencia.
b) Por traballos tóxicos, penosos, perigosos e nocturnos.
c) Pola calidade e cantidade do traballo: complemento de traballo axustado, incentivos, produtividade e complemento de convenio.
d) Horas extraordinarias.
e) De carácter extrasalarial: complemento de transporte e quebranto moeda.
Artigo 15º.-Salario.
Establécese como anexo II unha táboa salarial básica para o ano 2005. Esta táboa foi confeccionada
incrementado nun 3,7% a táboa até entón vixente. Ese incremento desagrégase en dúas partidas, o IPC previsto polo Goberno para o ano 2005 (2%) e a porcentaxe de incremento pactado para ese ano que é o 1,7%.
No segundo ano de vixencia do convenio, é dicir, desde o 1-1-2006 ao 31-12-2006, procederase a un incremento do IPC previsto para ese ano máis un 1,4%.
Para o terceiro ano de vixencia do convenio, é dicir, desde o 1-1-2007 ao 31-12-2007, procederase a un incremento do IPC previsto para ese ano máis un 1,3%.
Se durante algún dos anos de vixencia do convenio o IPC determinado polo organismo oficial competente rexistrase un incremento superior ao oficialmente previsto para ese ano, efectuarase a oportuna revisión salarial e actualización das táboas pola diferenza con efectos do un de xaneiro.
Artigo 16º.-Antigüidade e complemento de permanencia.
De acordo cos dereitos adquiridos en convenios colectivos anteriores, o persoal contratado indefinidamente antes do 1 de xaneiro de 2001 terá o complemento persoal de antigüidade, que consistirá en dous bienios do 5% e sete trienios do 6% sobre o salario base de cualificación. Este persoal continúa, por tanto, tendo dereito a percibir a antigüidade de acordo co sistema polo cal xa o vén facendo.
Os empregados que tiveren adquirido ou adquiriren a condición de fixos a partir do 1-1-2001 non terán dereito ao complemento de antigüidade establecido no parágrafo anterior e, no seu lugar, percibirán un novo complemento ad personam denominado complemento de permanencia, de acordo coas cantidades por paga que se indican na táboa do anexo II e que serán revisables en función dos incrementos salariais que se establezan para cada ano.
As percepcións dos complementos establecidos nos parágrafos anteriores serán incompatibles entre si.
Artigo 17º.-Horas extras.
As partes do acordo pactan que é desexo común crear emprego estable e reducir até o indispensable a realización de horas extraordinarias e, neste senso, acórdase:
1. Suprimir as horas extraordinarias habituais.
2. Realizar, informando o comité de empresa ou delegados de persoal, as horas extraordinarias que veñan exixidas pola necesidade de reparar sinistros e outros danos extraordinarios e urxentes, así como en caso de evitar o risco de perda de materias primas.
3. Da mesma maneira, e sempre que non poidan ser substituídas polos tipos de contratos temporais
previstos na lei vixente en cada momento, se realizarán horas extraordinarias cando así o exixan os períodos punta de produción, cando existan ausencias de persoal imprevistas, cando tal necesidade impoña cambios de quendas, cando así o requira o mantemento da maquinaria ou, por último, cando o exixa a especial natureza do traballo de que se trate.
As horas extraordinarias a que se refire o parágrafo anterior serán de libre ofrecemento para a empresa e de libre aceptación para o traballador.
Co obxectivo de estimular a creación de emprego estable a través da redución de horas extraordinarias, as partes coincidiron na importancia do estrito cumprimento do artigo 35 do Estatuto dos traballadores. O incumprimento deste artigo será considerado falta grave para efectos do disposto no artigo 57 do Estatuto.
A dirección da empresa informará trimestralmente o comité de empresa e delegados de persoal, sobre o número de horas extraordinarias realizadas, especificando as causas e, cando for o caso, a distribución por seccións e tarefas.
O persoal que realice horas extraordinarias poderá optar entre:
a) Percibir o seu valor en metálico.
b) Efectuar un descanso equivalente a hora e media por cada hora extraordinaria traballada ou unha hora e tres cuartos en caso de ser festivo.
As mencionadas horas de descanso serán acumulables por xornadas completas e tomaranse, en períodos de baixa actividade dentro dos catro meses seguintes á súa realización, de acordo cos criterios organizativos e produtivos fixados pola dirección.
Artigo 18º.-Pagas extraordinarias.
Os traballadores afectados por este convenio percibirán tres pagas extraordinarias que se denominarán:
-Participación en beneficios.
-Verán.
-Nadal.
Estas pagas percibiranse na primeira quincena de maio, primeira quincena de xullo e primeira quincena de decembro respectivamente. A súa contía será de trinta días de salario máis antigüidade ao complemento de permanencia e complemento de convenio.
Artigo 19º.-Complementos.
Os traballadores afectados por este convenio desfrutarán dos seguintes complementos:
1. Complemento de convenio, cuxo importe para cada categoría vén recollido na táboa salarial (anexo II).
2. Complemento de transporte a fin de compensar os gastos de traslado ao traballo, na contía que figura na táboa salarial (anexo II), descontándose por cada día que se falte ao traballo a cantidade resultante de dividir entre 25 o importe do referido complemento, segundo a categoría correspondente, calquera que for a causa, excepto nas vacacións, en días de libre disposición, nas paradas do 24 e 31 de decembro ou os seus días substitutivos, maternidade, riscos durante o embarazo e supostos de incapacidade temporal.
3. Complemento de nocturnidade. Durante a vixencia do convenio a recarga de nocturnidade establecida será do 33%.
Artigo 20º.-Incentivo, complemento de traballo por axuste, produtividades.
Begano, S.A. retribúe a través de variables non consolidables a consecución de logros de eficiencia, eficacia e rendemento profesional, en varias áreas da empresa a través do incentivo comercial, o complemento por axuste e a produtividade.
a) Comercial.
Os incentivos comerciais dependen anualmente do plan comercial de Begano, S.A., que establece as cotas e os obxectivos para o ano en curso.
a.1. Incentivo de xestores comerciais.
Os xestores comerciais teñen un incentivo trimestral con base en cinco obxectivos previamente definidos e ponderados canto á súa importancia que son establecidos e comunicados pola dirección comercial.
O cumprimento dos obxectivos xera un aboamento de acordo á seguinte escala:
* Cumprimento 100%, aboamento do 100% da cantidade establecida.
* Cumprimento 95%, aboamento do 90% da cantidade establecida.
* Cumprimento 90%, aboamento do 80% da cantidade establecida.
* Cumprimento 85%, aboamento do 75% da cantidade establecida.
Por baixo do cumprimento do 85%, non se xera dereito a retribución do incentivo.
a.2. Incentivo de coordinadores e prevendedores.
Os coordinadores comerciais e os prevendedores teñen un incentivo mensual, para fomentar a venda, calculado con base en tres obxectivos previamente definidos e ponderados canto á súa importancia, que son establecidos e comunicados pola dirección comercial.
Este incentivo valora exclusivamente os crecementos positivos da venda e articúlase en función dunha clasificación entre os diferentes integrantes da ruta dentro do grupo de prevenda ou entre os coordi
nadores, ordenada de maior a menor, e que se aboa mediante un sistema de puntos obtidos con base na xa citada clasificación.
a.3. Complemento de traballo por axuste.
O complemento de traballo por axuste retribúe as vendas directas mediante a aplicación dun coeficiente ás baixas vendidas medias por grupo de traballo (coordinadores) ou individualmente conseguidas (prevendedores, promotores e distribuidores).
Durante o 2006 realizaranse as oportunas reunións para revisar o sistema actual de retribución comercial.
b) Produtividade en área industrial e de calidade (laboratorio).
O incentivo destas areas consiste nun montante global repartido por meses e distribuído proporcionalmente entre todos os empregados con base nunha valoración do posto de traballo.
O incentivo é de carácter mensual e as súas fórmulas de cálculo son as seguintes:
EF=CMxICxIExNP
80x70
EFR=EFx(DT-DB)
DT
MQR=MQx(DT-VAC-DB)
DT
EFF=EFRxEF
Total EFR
EFF=MQRxCPT
Total MQR
Definicións:
Eficiencia: EF.
Cantidade mensual: CM.
Índice de calidade: IC.
Índice de eficiencia: IE.
Nº persoas: NP.
Mínimo calidade: MC (80).
Mínimo eficiencia: ME (70).
Eficiencia real: EFR.
Días totais: DT.
Días de baixa: DB.
Máquina: MQ.
Máquina final: MQF.
Máquina real: MQR.
Vacacións: VAC.
Eficiencia final: EFF.
Cantidade posto traballo: CPT.
Anualmente publicaranse os coeficientes de eficiencia persoal e de maquinaria.
c) Loxística (almacén).
O incentivo de produtividade de loxística e almacén, consiste nun montante global repartido por meses e distribuído proporcionalmente entre todos os empregados con base nunha valoración do posto de traballo.
Este incentivo terá unha dedución proporcional por faltas de asistencia ao traballo de acordo coa seguinte formula:
Días computables=días laborables-faltas-(vacacións)
2
Anualmente publicaranse os coeficientes de eficiencia persoal.
Artigo 21º.-Incentivo de asistencia e puntualidade.
Coa finalidade de promover a redución do absentismo e o fomento da puntualidade de todos os empregados fixos, establécese un incentivo de asistencia e puntualidade.
Este incentivo equivale a dúas medias pagas extraordinarias, que serán aboadas xunto coas nóminas mensuais de marzo e setembro. O importe destes incentivos calcúlase sobre o salario base, complemento de convenio, complemento de transporte máis unha cantidade fixa que será, no caso do incentivo de marzo:
Ano 2005: será de 270 euros.
Ano 2006: será de 279,18 euros.
Ano 2007: será de 288,39 euros.
a) Paga de marzo:
Será penalizable ao 100% por faltas de asistencia e puntualidade, salvo nos casos de absentismo derivado de accidente de traballo, hospitalización, maternidade, accidente non laboral ou enfermidade común con baixa superior a 20 días, vacacións, licenzas de matrimonio, maternidade ou paternidade, traslado de domicilio habitual, asuntos propios, enfermidade grave ou falecemento de parentes (en idénticos graos ás licenzas) e as paradas dos días 24 e 31 de decembro ou os seus días substitutivos.
Establécese un regulamento deste incentivo no anexo I deste convenio colectivo. Para tal efecto levarase un control de asistencia dos empregados da empresa. É especial responsabilidade do traballador respectar escrupulosamente as normas relativas ao control de accesos e presenzas e absterse de calquera manobra que poida entorpecer o control de cada traballador.
Os representantes dos traballadores recibirán información sobre o control e a percepción do incentivo.
b) Paga de setembro:
Os traballadores de Begano, S.A. percibirán o importe de media paga extraordinaria que será aboada xunto coa nómina mensual de setembro. O importe da paga calcularase sobre o salario base, comple
mento de convenio, complemento de transporte máis unha cantidade fixa para cada un dos anos de vixencia do convenio de:
Ano 2005: será de 236,83 euros.
Ano 2006: será de 244,88 euros.
Ano 2007: será de 252,96 euros.
Este incentivo está consolidado e aboarase sen descontos.
Artigo 23º.-Bolsa de vacacións.
O persoal fixo percibirá unha bolsa de vacacións equivalente a 25 días de salario base, antigüidade ou complemento de permanencia, e complemento convenio na nómina anterior ao desfrute efectivo das vacacións. Se estas se desfrutaren en fraccións, a bolsa percibiríase en proporción a estes períodos.
Artigo 24º.-Axudas de custo.
Cando os traballadores deban pernoitar fóra da súa localidade percibirán a compensación por gastos realizados segundo a factura presentada.
A axuda de custos para o persoal que realiza labores de atención ao mercado será de 12,5 euros diarios.
Capítulo VII
Xornada, vacacións e licenzas
Artigo 25º.-Xornada anual.
A xornada de traballo anual durante a duración do convenio será de 1.768 horas.
Durante o ano 2005 as partes realizarán consensuadamente as oportunas adaptacións do marco de xornada e horario preexistente, para adaptalo efectivamente ao novo marco pactado.
Pasan a considerarse, polo exceso de horas no cómputo anual, como inhábiles os días 24 e 31 de decembro, salvo que non foren laborables, caso en que serán organizados pola empresa coa debida anticipación días substitutivos e as eventuais gardas que se poidan requirir por atención ao mercado ou aos procesos internos que requiran especial atención.
Artigo 26º.-Vacacións.
Establécense 23 días laborables de vacacións para o persoal indefinido. Os traballadores con contrato eventual desfrutaranas segundo establece o Estatuto dos traballadores.
Os calendarios de vacacións serán rotativos e os distintos calendarios non deberán afectar a organización do traballo.
Cando non exista un sistema actualmente vixente para a organización das vacacións xa establecido, terase en conta que o desfrute se debería dividir en dous períodos como máximo e, canto á rotación, se non houber acordo, esta iniciarase por sorteo.
Os calendarios de vacacións dos distintos departamentos deberán estar establecidos e entregados entre os meses de decembro e xaneiro seguinte.
As vacacións desfrutaranse dentro do ano natural, salvo que por razóns organizativas non se tiveren podido desfrutar, caso no cal o traballador poderá desfrutalas até o 31 de xaneiro do ano natural seguinte.
Co fin de que todas as persoas teñan opción a desfrutar en épocas estivais as vacacións, facúltase os responsables de área ou departamento para estableceren a rotación do seu persoal tendo como límite, se for o caso, unha persoa por liña e quenda ou grupo de traballo (nos meses de xullo e agosto e de dous persoas por grupo e mes no resto do ano.).
Artigo 27º.-Desenvolvemento da xornada de traballo.
a) Cómputo da xornada.
Para todo o persoal, a xornada de traballo será de 8 horas diarias.
Establécese un descanso de media hora como pausa do bocadillo. Este tempo será considerado como de traballo efectivo para todos os efectos e pódese desfrutar ao longo da xornada ou ben antes da súa finalización, caso en que se daría por concluída esta con media hora de anticipación.
A xornada laboral en Begano, S.A. débese iniciar e finalizar permanecendo o traballador no seu posto de traballo en ambos os momentos.
Cando a xornada se desenvolva en réxime de traballo a quendas, se realizará obrigatoriamente o revezamento no posto de traballo superpóndose nel as quendas entrantes e saíntes.
b) Xornada comercial.
A xornada comercial realizarase de luns a venres, desde as 8.00 am baixo a fórmula a tarefa, respectando as indicacións do artigo 34 do Estatuto dos traballadores.
As gardas que se realicen aos sábados dos períodos estivais serán compensables por días de descanso que se desfrutarán de maneira organizada pola empresa, dentro do ano natural.
c) Xornada en áreas industrial, calidade e loxística.
Nestas áreas, salvo o establecido posteriormente, as quendas serán rotativas todo o ano.
A rotación na área industrial, tanto en temporada alta como en temporada baixa, será efectiva nos grupos de embotellamento 4, 5 e nos que se poidan instalar, manténdose o sistema actual nas demais liñas.
En todo caso respectaranse, salvo que o seu contrato indique o contrario, os dereitos probados que permitan a adscrición a unha determinada quenda de maneira permanente.
Cando haxa xornada nocturna asignarase preferentemente ao persoal de nova contratación a esta xornada e a súa adscrición será en primeira instancia voluntaria, pero todos aqueles traballadores cuxo contrato o estipule poderán traballar neste horario cando se requira.
No desenvolvemento da xornada de traballo nestas áreas distinguirase entre alta e baixa actividade:
-Son períodos de alta actividade as tres semanas anteriores a Semana Santa, o mes de maio (soamente os últimos 15 días para o grupo I e III), mes de xuño, mes de xullo e mes de agosto, a primeira quincena de setembro, as dúas últimas semanas de novembro e a primeira de decembro.
Poderase traballar a 24 horas cando sexa necesario cos horarios establecidos.
Cando se traballe a tres quendas, a xornada nocturna será programada para duración semanal e o arranque desta será avisado con ao menos 72 horas laborables de anticipación. A empresa comprométese a procurar na medida das súas posibilidades prolongar este prazo.
A superposición da xornada nocturna realizarase mediante pausa de bocadillo programada, que se fará coincidir preferentemente na metade da xornada e salvo necesidades organizativas e distribución irregular dela, que permita o adecuado enlace de quendas.
A xornada nocturna semanal dará pé a descanso compensatorio dun día por semana traballada, para desfrutar en períodos de baixa ocupación de maneira organizada pola empresa. Esta xornada xera, ademais, unha compensación de 10 euros diarios por día traballado. En consecuencia, sempre que se programe a xornada nocturna derivarase un día de descanso e a compensación de 50 euros, máis a recarga do complemento de nocturnidade.
Nos meses de xullo e agosto a empresa poderá traballar aos sábados co persoal que precise na forma e sistema como até a data vén realizándose, respectándose un máximo de 24 horas de traballo por persoa (3 sábados).
Estas horas xerarán días libres de descanso para desfrutar dentro do ano natural, en períodos de baixa actividade e de acordo coa necesidades da empresa, tal e como se viña realizando até a data.
-É período de baixa actividade o resto do ano.
Nesta segunda época débese traballar con horario escalado, iniciado mediante a entrada unha hora antes que o resto do cadro de persoal de técnica e loxística dun grupo de persoas mínimo (6 a 8), previamente determinado, cuxa misión é preparar todo o necesario para o arranque da fabricación, evitando os atrasos derivados de que todos os departamentos industriais inicien a súa actividade co mesmo horario.
Estas persoas finalizarán a súa xornada unha hora antes.
Para o cumprimento desta actividade entendemos que se poderá optar pola rotación entre todo o persoal ou pola adscrición permanente das persoas que así o desexen.
Como compensación pola entrada escalada os traballadores recibirán un 3 % de incremento no global
da produtividade, sendo esta aboada ao cumprirse como mínimo unha semana deste tipo de xornada.
Artigo 28º.-Licenzas.
Os traballadores afectados por este convenio, precedendo aviso e xustificación, poderanse ausentar do traballo con dereito a remuneración por algún dos motivos e polo tempo seguinte:
a) Quince días naturais en caso de matrimonio. Se o matrimonio se celebrase en día laborable, o cómputo se inicia nese mesmo día; se se celebrase en sábado, domingo ou festivo, iniciarase o desfrute da licenza o primeiro día laborable despois do evento.
b) Cinco días naturais en caso de nacemento de fillo, adopción ou acollemento. Se o nacemento se producir en día laborable, o cómputo inícase nese mesmo día; se se producir en sábado, domingo ou festivo, iniciarase o desfrute da licenza o primeiro día laborable despois do evento.
c) Tres días laborables en caso de falecemento, accidente ou enfermidade grave ou hospitalización de familiares até o segundo grao de consanguinidade ou afinidade. Cando con tal motivo o traballador teña que realizar un desprazamento fóra da Comunidade Autónoma de Galicia, a licenza será de 5 días laborables; se o desprazamento tivese que realizarse fóra de España, a licenza sería de 6 días laborables.
d) Dous días por traslado de domicilio habitual.
e) Dous días por asuntos propios sen necesidade de xustificación, non acumulables a vacacións, organizables na medida do posible en idénticos termos ás vacacións.
f) O tempo necesario para o cumprimento de funcións de carácter sindical ou público, sempre que medie a oportuna e previa convocatoria e subseguinte xustificación da utilización do permiso. O aviso previo será con 48 horas de anticipación, sempre que causas de urxencia ou forza maior non o impedan.
Artigo 29º.-Permiso por maternidade ou paternidade.
Despois de transcorrido o período de seis semanas de descanso obrigatorio posteriores ao parto, o traballador poderá desfrutar o período que reste de descanso por maternidade a tempo completo ou parcial (coa prolongación proporcional do descanso), sempre que así o solicite o traballador. Para tal efecto a empresa asumirá as solicitudes nos termos propostos.
Artigo 30º.-Lactación.
As traballadoras e traballadores de Begano, S.A., por lactación dun fillo menor de novo meses, terán dereito a unha hora de ausencia do traballo, que poderán dividir en dúas fraccións, ou acumular o descanso semanal ou mensualmente.
Artigo 31º.-Excedencias.
Os traballadores fixos do cadro de persoal que leven un ano ao servizo da empresa teñen o dereito a que se lles recoñeza a posibilidade de situarse en excedencia voluntaria, por un prazo non inferior a seis meses nin maior de cinco anos. Este dereito soamente poderá ser exercido outra vez polo mesmo traballador se transcorreron catro anos desde o final da anterior excedencia.
Os traballadores excedentes conservarán só un dereito preferente ao reingreso nas vacantes de igual ou similar categoría á súa que houber ou se produciren na empresa, salvo que a excedencia for por un prazo de seis meses, caso en que se producirá o reingreso automático ao finalizar a excedencia.
Os traballadores estarán obrigados a solicitar o seu reingreso na empresa trinta días antes de finalizar a súa excedencia.
A excedencia forzosa, que dará dereito á conservación do posto de traballo e á antigüidade, concederase pola designación ou elección para un cargo público que imposibilite a asistencia ao traballo. O mesmo tratamento se dará ao traballador excedente que desempeñe cargo provincial ou similar, a nivel de secretario do sindicato respectivo.
Excedencia por maternidade:
Os traballadores e traballadoras terán dereito a un período de excedencia de duración non superior a tres anos para o coidado de cada fillo, tanto cando o sexa por natureza como por adopción ou nos supostos de acollemento tanto permanente como preadoptivo, contados desde a data de nacemento ou, se for o caso, da resolución xudicial ou administrativa.
Excedencia por coidado de familiar:
Os traballadores tamén terán dereito a un período de excedencia de duración non superior a tres anos, para atenderen o coidado dun familiar até o segundo grao de consanguinidade ou afinidade que, por razóns de idade, accidente, enfermidade ou incapacidade non se poida valer por si mesmo e non desempeñe actividade retribuída. O período en que o traballador permaneza en situación de excedencia conforme o establecido neste artigo será computable para efectos de antigüidade, e o traballador/a terá dereito á asistencia a cursos de formación profesional a cuxa participación deberá ser chamado polo empresa especialmente con ocasión da súa reincorporación. Durante todo o período de excedencia o traballador/a terá dereito á reserva do seu posto de traballo.
Artigo 32º.-Xustificantes.
Todos aqueles traballadores que de acordo coa lexislación e este convenio se poidan ausentar do traballo deberán presentar unha xustificación.
Capítulo VIII
Artigo 33º.-Incapacidade temporal.
Nos casos de incapacidade temporal, as prestacións económicas, tanto nos supostos de hospitalización e accidente laboral como de enfermidade
común ou accidente non laboral, serán de até o 100% dos conceptos salariais fixos desde o primeiro día.
Artigo 34º.-Póliza e seguros.
A empresa subscribirá unha póliza de vida por un importe de 19.000 euros, para o persoal fixo e para o persoal con contratos temporais de máis de 24 meses, e outra de morte por accidente e en caso de incapacidade permanente total ou absoluta por calquera causa de 25.000 euros, tanto para os traballadores fixos como para eventuais.
Artigo 35º.-Axuda escolar e por fillo discapacitado.
Establécese unha axuda escolar por fillo nas etapas de educación infantil e primaria, logo de xustificación documental do centro, percibíndose por ano as cantidades seguintes:
-Ano 2005: 137,11 euros.
-Ano 2006: 141,77 euros.
-Ano 2007: 146,45 euros.
De igual maneira se establece unha axuda do 100% da matrícula, 90% dos libros e 60% dos colexios para os fillos de empregados que cursen estudos de Eso, bacharelato, FP-1 E FP-2, fixando un máximo de 1.400 euros ano.
Establécese unha axuda especial para pais de fillos con algunha minusvalidez psíquica ou física de acordo coa cualificación da Seguranza Social (ou organismo competente) consistente en 150 euros ao mes por cada fillo en tales condicións.
Para percibir estas axudas será necesario ter un ano de antigüidade na empresa.
Artigo 36º.-Outras axudas.
a) Por contraer matrimonio: 200 euros.
b) Por nacemento de fillos: 200 euros.
c) Para pagamento de honras fúnebres: 1.600 euros que percibirán os seus herdeiros legais.
Para percibir estas gratificacións será necesario un ano de antigüidade na empresa, excepto na alínea c) que será desde o primeiro día.
Artigo 37º.-Premio especial por anos de servizo.
Como recoñecemento á fidelidade demostrada polos anos ininterrompidos de permanencia na empresa establécese un premio de acordo coas seguintes contías:
AntigüidadePremio
Aos 5 anos108,18 A
Aos 10  ''150,25 ''
Aos 15  ''192,32 ''
Aos 20  ''234,39 ''
Aos 25  ''300,51 ''
Aos 30  ''420,71 ''
Aos 35  ''811,37 ''
Aos 38  ''931,57 ''
Aos 40  ''1.232,07 ''
Aos 42  ''1.500,00 ''
Aos 44  ''1.700,00 ''
Aos 45  ''2.000,00 ''
O premio percibirase no mes en que se cumpran os anos de servizo na empresa.
Artigo 38º.-Préstamos.
Concederanse préstamos sen xuros ao persoal fixo da empresa segundo fondo circulante establecido para o efecto polo importe de 120.000 euros, consonte as seguintes condicións:
1. Adquisición de primeira vivenda: 13.000 euros.
2. Atencións diversas: 5.000 euros.
A amortización dos préstamos realizarase mediante deducións en todas e cada unha das pagas ordinarias e extraordinarias seguintes á concesión do préstamo na forma seguinte:
1. Adquisición de primeira vivenda: prazo máximo de amortización 50 mensualidades (15 por ano).
2. Atencións diversas: prazo máximo de 36 mensualidades.
O traballador poderá voluntariamente anticipar a amortización do préstamo. Á hora da súa concesión terase en conta o informe da comisión constituída para resolver as peticións, composta por dous representantes da dirección e un representante dos traballadores, que analizarán as necesidades do peticionario, circunstancia da súa solicitude ou ter tido préstamos con anterioridade.
En caso de falecemento do empregado con préstamos sen cancelar, os haberes pendentes serán descontados da liquidación. En caso de que esta sexa insuficiente observarase o establecido na lexislación aplicable.
Artigo 39º.-Roupa de traballo.
As roupas serán as adecuadas para as condicións de traballo, territorio e clima.
Artigo 40º.-Seguranza e saúde.
Os traballadores e a dirección de Begano, S.A. recoñecen a grande importancia e atención preferente que teñen a seguranza e a saúde no traballo, lembrando que debe ter primacía na actuación cotiá para a protección do traballador contra os riscos que poden derivar do traballo e o fomento do espírito de seguranza.
É responsabilidade, tanto da empresa como dos seus traballadores, debendo adoptar as medidas necesarias para que calquera novo procedemento tecnolóxico non supoña incremento do risco.
Canto ás materias que afectan a seguranza e saúde no traballo, serán de aplicación as disposicións contidas nos títulos vixentes da Lei de prevención de riscos laborais de 1995, Estatuto dos traballadores e convenios da Organización Internacional do Traballo (OIT), ratificados por España e incorporados ao dereito positivo español.
Será competencia do comité de seguranza e saúde a vixilancia e control das condicións de seguranza e saúde, así como a tramitación ou proposta de notificacións das condicións de traballo e a tramitación de expedientes.
Naqueles centros onde non exista comité de seguranza e saúde, será competencia do comité de empresa ou delegados de persoal, a vixilancia e control das condicións de seguranza e saúde no traballo.
A dirección de Begano, S.A. publicará durante a vixencia deste convenio nos taboleiros de anuncios habilitados nos centros de traballo as normas de obrigado cumprimento nesta materia, así como as responsabilidades e sancións derivadas do seu incumprimento.
Por acordo entre as partes, e sen prexuízo da sinatura deste texto, convócase para posteriores reunións do comité de seguranza e saúde para redactar no ano 2006 un pacto para o progreso da seguranza e saúde de todos os traballadores que sexa acorde cos proxectos de certificación nas normas OHSAS 18001 e TCCQS ou as que resulten de aplicación.
Artigo 41º.-Xubilación parcial ou anticipada.
Admitiranse anualmente e por rigorosa orde de recepción as solicitudes de xubilación parcial que sexan presentadas por traballadores que a desexen, nos termos en que o propoñan de conformidade coa lexislación vixente.
A solicitude poderase presentar até con 12 meses de anticipación á data pretendida. A dirección de Begano, S.A. terá a facultade de adiar a xubilación por un prazo de até 12 meses desde a petición por razóns organizativas, en canto busca substituto para a provisión de vacante.
Artigo 42º.-Xubilación ordinaria.
A idade de xubilación ordinaria en Begano, S.A. será aos 65 anos, salvo que a lexislación vixente estableza idade ordinaria distinta.
Artigo 43º.-Entrega e adquisición de produtos.
A empresa entregará gratuitamente aos traballadores de Begano, S.A. os produtos que até a data vén entregando en decembro (Nadal) e xullo (verán).
Os traballadores poderán adquirir a prezo reducido os produtos que comercialice Begano, S.A. O desconto será 8% sobre o prezo de venda ao público de menor valor en cada momento. Publicaranse as tarifas vixentes en cada momento.
O pedido mínimo será de 1 caixa semanal e o máximo 8 ao mes. O pagamento farase por desconto en nómina.
Ademais, os traballadores poderán acceder a produto de baixa rotación ou deteriorado mediante paquetes promocionais e a un prezo inferior ao establecido anteriormente e que será acordado en cada momento coa representación dos traballadores.
En ningún caso o produto poderá revenderse.
Capítulo IX
Representación dos traballadores
Artigo 44º.-Comités de empresa.
Terá como competencias:
1. Dereito á negociación colectiva.
2. Recibir información que lle será facilitada trimestralmente, ao menos sobre a evolución xeral do sector económico a que pertenza a empresa, sobre a situación da produción e vendas da entidade, sobre o seu programa de produción e evolución probable do emprego na empresa.
3. Emitir con anticipación suficiente informe sobre os plans de formación profesional da empresa, proceso de fusión-absorción, e modificación do seu status xurídico, en todo canto supoña incidencia que afecte o volume de emprego.
4. Emitir informe con carácter previo sobre:
a) Reestruturación de cadro de persoal e cesamentos totais ou parciais, definitivos ou temporais daquela.
b) Reducións de xornada, así como traslado total ou parcial das instalacións.
c) Implantación ou revisión de sistemas de organización e control de traballo.
d) Estudo de tempos, establecemento de sistemas de incentivos e valoración dos postos de traballo.
e) Coñecer os modelos de contrato escritos que se utilicen na empresa, así como os documentos relativos á terminación da relación laboral.
f) Ser informado de todas as sancións impostas por faltas moi graves, en especial en supostos de despedimentos.
g) Dereito a ser oído con carácter previo a toda decisión de sancións graves ou despedimentos.
h) Ser informado no referente ás estatísticas sobre o índice de absentismo laboral e as súas causas, os accidentes de traballo e enfermidades profesionais e as súas consecuencias, os índices de sinistralidade, o movemento de ingresos, cesamentos, e ascensos, e probas de selección.
5. Exercer un labor:
a) De vixilancia no cumprimento das normas vixentes en materia laboral e de Segurridade Social, así como o respecto dos pactos, condicións e/ou usos de empresas en vigor, formulando, cando for o caso, as accións legais oportunas ante os empresarios, os organismos ou tribunais competentes. Así mesmo, inclúese a capacidade de informar sobre calquera anomalía nos dereitos contractuais do traballador.
b) De vixilancia das condicións de seguranza e saúde no desenvolvemento do traballo da empresa.
c)De participar, como se determina por convenio colectivo, na xestión de obras sociais establecidas na empresa ou sector, en beneficio dos traballadores e as súas familias.
d) De colaborar coa dirección para conseguir o establecemento de canto procure o mantemento e o incremento da produtividade da empresa, sempre que se pactasen sistemas ou medidas tendentes a conseguila.
6. Recoñeceráselle ao comité de empresa capacidade procesual como órgano colexiado para exercer accións administrativas ou xudiciais en todo o relativo ao ámbito da súa competencia.
7. Os membros do comité de empresa, e este no seu conxunto, observarán o sixilo profesional, de acordo co que establecen as leis, aínda despois de deixaren de pertencer a este comité, e en especial en todas aquelas materias sobre as cales a dirección e o comité sinalen o carácter de reservado.
8. Dereito a convocar e presidir asembleas, sendo responsable do seu normal desenvolvemento. Para tal efecto:
a) Terán a obriga de comunicar á dirección da empresa a convocatoria e os nomes das persoas non pertencentes a ela que vaian a asistir, sendo necesario o consentimento previo da empresa sempre que se celebren nos seus locais, para permitir o acceso a esas persoas.
b) Cando por traballar a quendas, por insuficiencia de local, ou por calquera outra circunstancia, non poida reunirse simultaneamente todo a cadro de persoal, as diversas reunións parciais que se teñan que celebrar consideraranse como unha soa e datadas no día da primeira.
c) O lugar da reunión será o centro de traballo se as condicións deste o permiten. Terá lugar fóra de horas de traballo, nos meses de alta actividade; nos restantes, disporán unha hora ao mes dentro da xornada.
d) A dirección non poderá oporse á celebración dunha asemblea cando esta teña como exclusivo obxecto someter aos traballadores:
1º) A declaración ou o final dunha folga.
2º) A aprobación da totalidade do convenio.
3º) En caso de dimisión ou elección dos representantes sindicais.
e) A dirección poderase opor:
1º) Se tiver transcorrido menos dun mes desde a ultima reunión celebrada.
2º) Se aínda non se tiver resarcido ou afianzado dos danos persoais ou materiais producidos por alteracións ocorridas nalgunha anterior asemblea.
g) A convocatoria, con exposición da orde do día proposta polos convocantes, comunicarase á empresa, con 48 horas de anticipación, como mínimo, debendo esta avisar da recepción.
9. Os membros do comité de empresa disporán dun crédito de horas retribuídas para o exercicio das súas funcións de representación, de acordo coa seguinte escala.
a) Até 100 traballadores: 15.
b) De 101 a 250 traballadores: 20.
c) De 250 a 500 traballadores: 30.
As horas serán acumulables entre os diferentes membros do comité de empresa e delegados sindicais dentro de cada mes.
10. Garantías:
a) Prioridade de permanencia na empresa ou centro de traballo, respecto aos demais traballadores, nos supostos de suspensión ou extinción por causas tecnolóxicas ou económicas.
b) Non ser despedido nin sancionado durante o exercicio das súas funcións, nin dentro do ano seguinte á expiración do seu mandato, salvo que esta se produza por revogación ou demisión, sempre que o despedimento ou sanción se basee, na acción do traballador no exercicio da súa representación, sen prexuízo, por tanto, do establecido no artigo 54 do Estatuto dos traballadores.
c) No suposto de existir sanción ou despedimento por faltas graves ou moi graves, alleas á súa función como membro de comité de empresa, ou delegado do sindicato a que pertenza no suposto de que se encontrase recoñecido como tal na empresa. En todo suposto en que os tribunais declaren a nulidade ou improcedencia do despedimento, será obrigatoria a readmisión do traballador, sen posibilidade de indemnización substitutoria, salvo acordo das partes.
Artigo 45º.-Delegados de persoal.
A representación dos traballadores nos centros de traballo de Begano, S.A. que teñen menos de cincuenta traballadores, corresponde aos delegados de persoal.
De acordo co que establece a lei e o Estatuto dos traballadores, exercerán mancomunadamente ante a empresa a representación para que foron elixidos, e terán as mesmas garantías e obrigas que as establecidas para os membros dos comités de empresa, segundo o que determina o artigo 62.2º do Estatuto dos traballadores.
Artigo 46º.-Seccións sindicais.
Cada central ou sindicato poderá designar respectivamente un delegado entre os traballadores da empresa, sempre que o número dos seus afiliados supere o 10% do total da cadro de persoal.
Seranlle recoñecidas as mesmas garantías que as dos representantes elixidos polos traballadores.
Serán funcións das seccións sindicais:
a) Representar e defender os intereses do sindicato a quen representan e aos seus afiliados na empresa.
b) Servir de instrumento de comunicación entre a súa central sindical e a empresa, con talante positivo.
c) Precedendo comunicación e aceptación por parte da empresa, poderán:
1. Difundir publicacións e avisos de carácter sindical.
2. Fixar comunicacións e anuncios de carácter sindical ou laboral nos taboleiros de anuncios que para isto existan na empresa.
3. Reunirse nos locais da empresa fóra das horas de traballo.
d) Propor candidatos ás eleccións para cubrir postos do comité de empresa.
e) Serán, así mesmo, informados e oídos pola empresa con carácter previo:
1. Acerca dos despedimentos e sancións que afecten os afiliados o sindicato.
2. En materia de reestruturación do cadro de persoal, regulacións de emprego, traslado de traballadores e, sobre todo, proxecto ou acción empresarial que poida afectar substancialmente os intereses dos traballadores.
Artigo 47º.-Comité intercentros.
I. O comité intercentros é a representación legal máxima de todos os traballadores de Begano, S.A. Como órgano colectivo esta por cima dos seus membros, e o seu obxectivo é a defensa dos dereitos e intereses dos traballadores en xeral.
II. Estará composto por 9 membros titulares. Na súa composición gárdase a debida proporcionalidade obtida polos sindicatos, segundo os resultados electorais, considerados globalmente no conxunto da empresa. Corresponde a estes a designación tanto dos membros titulares como dos suplentes, de entre os compoñentes do comité de empresa e delegados de persoal.
III. Estará lexitimado para negociar convenios colectivos na empresa, regulamentos e calquera outro tipo de pactos que afecten aos intereses xerais dos traballadores da empresa.
IV. Este comité intercentros reunirase con todos os representantes dos traballadores e delegados sindicais da empresa dúas veces ao ano como mínimo, fixándose, de mutuo acordo, o calendario e a orde do día desas reunións.
Disposicións transitorias
Primeira.-Os traballadores que se contraten ou se transformen en indefinidos durante o ano 2005 farano na categoría de axudante. A partir do 1-1-2006 a categoría de peón será categoría de entrada, cando a cualificación ou o posto o requiran.
O complemento de permanencia do peón será para o ano de 19,80 euros. A partir dese ano terá os incrementos que se acorden para o resto das categorías.
O complemento convenio da categoría de axudante será para o ano 2005 de 183,30 euros ao mes. A partir dese ano terá os incrementos que se acorden para o resto de categorías.
ANEXO I
Regulamento do incentivo de asistencia
e puntualidade
* Faltas de puntualidade.
Enténdense por faltas de puntualidade os atrasos que excedan a hora sinalada para entrada e saída do traballo de acordo co calendario e horario laboral.
-Por tres faltas nun mesmo mes equivale a unha falta sen xustificar.
-Por cinco faltas nun mesmo mes equivale a dúas faltas sen xustificar.
-Cada nova falta de puntualidade a partir de cinco faltas equivale a unha falta sen xustificar.
Se nun trimestre móbil existen seis faltas de puntualidade que non tivesen desconto, equivalerán a unha falta sen xustificar.
* Faltas xustificadas.
Enténdese por faltas xustificadas todas aquelas que estean avaladas por un xustificante médico ou oficial.
Cada falta xustificada representa o desconto do 1% do importe total.
* Faltas sen xustificar.
Todas aquelas faltas que non entren na categoría de excepción nin no número anterior terán a natureza de faltas sen xustificar.
Cada falta sen xustificar ten un desconto do 4% da cantidade.
ANEXO II
Táboas de salarios e complementos (ano 2005)
Categoría
Salarios
Compl. convenio
Compl. transporte
Salario diario
Salario
mes
C. conv. diario
C. conv. mensual
Penaliz. diaria
C. trans. mensual
Peón
21,74
652,20
5,37
161,10
4,10
102,50
Axudante e auxiliar adm.
24,97
749,10
6,11
183,30
4,10
102,50
Oficial 2ª
26,44
793,20
5,77
173,10
4,10
102,50
Oficial 1ª e monitor
27,69
830,70
5,61
168,30
4,10
102,50
Enc. grupo
30,54
916,20
5,02
150,60
4,10
102,50
Encargado de sección
36,18
1.085,40
4,48
134,40
4,10
102,50
-Complemento de permanencia.
Mensual:
Peón: 19,80.
Axudante e aux. adm.: 22,90.
Oficial de 2ª: 30,00.
Oficial de 1ª: 37,20.
Monitor: 41,10.
Enc. grupo e enc. sección: 48,60.
ANEXO III
Faise referencia ao texto completo da Resolución do 22 de outubro de 1999, da Dirección Xeral de Traballo, pola que se dispón a inscrición no rexistro e publicación do Acordo Marco para as Industrias de Bebidas Refrescantes (BOE nº 270, do xoves 11 de novembro) e a corrección de erros da mesma resolución (BOE nº 289, do venres 3 de decembro).